কানাইচরণ হুগলি নদীর মোহনার কাছে আঙুল রাখলেন, তারপর আঙুল দক্ষিণদিকে নামাতে থাকলেন, পারাদ্বীপের পূর্বে এসে থমকালেন, তারপর সোজা নিচের দিকে নামতে থাকলেন, আন্দামান পর্যন্ত গিয়ে থামলেন। তীরচিহ্নগুলিও মূলত দক্ষিণমুখে নির্দেশ করছিল। এরপর কানাইয়ের আঙুল ফের পারাদ্বীপের কাছে উঠে এলো। আঙুল কিছুক্ষণ ম্যাপের মধ্যে কিছু একটা খুঁজল, পারাদ্বীপের সামান্য নিচে নামতেই কানাই যা খুঁজছিলেন দেখতে পেলেন। লম্বা লম্বা তীর, সংখ্যায় বেশি নয়, পাশাপাশি ধরলে দুটি কি তিনটে, অর্থাৎ দেড়শো-দুশো কিলোমিটার জায়গা জুড়ে দক্ষিণমুখী তীরগুলির থেকে বাঁক নিয়ে দক্ষিণ-পশ্চিম মুখে চলেছে। যেন বড় একটি রাস্তা থেকে একটি ছোট রাস্তা বেরিয়ে গেছে। কানাইচরণের আঙুল হাওয়াদের রাস্তায় চলতে শুরু করল। কানাই সাবধানে আঙুল চালালেন, কারণ দক্ষিণ-পশ্চিমমুখী তীরের সংখ্যা খুব অল্প। তাদের প্রতিবেশী তীরগুলো সবই দক্ষিণে চলেছে। সমুদ্রের মধ্য দিয়ে কিছুক্ষণ চলার পর এক জায়গায় গিয়ে কানাই থামলেন। সেইখানে গিয়ে দক্ষিণ-পশ্চিমমুখী হাওয়া ফের দক্ষিণমুখী হয়েছে। কানাইয়ের আঙুল তামিলনাড়ুর উপকূল থেকে এক ইঞ্চি পরিমাণ দূরে থেমেছে। কানাই সুচয়নের দিকে চাইলেন।